<classify> Katika mwendelezo huo wa Ligi Kuu ya Tanzania Bara, kwenye Uwanja wa Jamhuri mjini Morogoro, wenyeji Polisi Morogoro wataikaribisha Coastal Union ya Tanga, huku wenyeji wakipigania kubaki Ligi Kuu msimu ujao.Simba wanakutana na Mgambo Shooting wakiwa na kumbukumbu ya kufungwa mabao 2-0 katika mchezo wa kwanza uliochezwa kwenye Uwanja wa Mkwakwani jijini Tanga hivi karibuni katika mechi ya mzunguko wa kwanza.Timu zote mbili zimekuwa hazitabiriki kwa matokeo ya mechi zao mbalimbali kwani kuna nyingine huonekana kufanya vizuri na nyingine hufanya vibaya.Wakati Simba ikiugulia maumivu ya kufungwa na Mbeya City mabao 2-0 katika mchezo uliopita kwenye uwanja wa Sokoine, Mbeya, Mgambo Shooting walifungwa mabao 2-1 na Ruvu Shooting kwenye Uwanja wa Mabatini, Mlandizi.Licha ya kuwa Simba ina kikosi bora vijana, bado wamekuwa hawana matokeo mazuri siku za karibuni hasa wanapoenda kwenye michezo nje ya uwanja wao wa nyumbani.Simba inashika nafasi ya tatu kwenye msimamo la ligi ikiwa na pointi 35 na tayari imeshacheza michezo 22 na kubakiza minne kuanzia wa leo, na Mgambo yenye pointi 28 imecheza pia michezo 22 na kubakiza minne.Lakini Simba imepoteza matumaini ya kushika nafasi ya pili kwani inazidiwa na Azam FC kwa pointi saba katika nafasi ya pili wakilingana michezo, hivyo uwezekano mdogo wa kushika nafasi ya pili na kucheza michuano ya kimataifa mwakani.Itaikosa kwa mara ya tatu mfululizo. Mgambo Shooting ni timu ambayo haitabiriki hivyo kama Simba inataka ushindi, inahitaji kucheza kwa tahadhari kubwa.Iwapo Simba ikishindwa kupata ushindi leo, kuna uwezekano wa kupitwa na Kagera Sugar yenye pointi 31. Mgambo pia inahitaji ushindi katika mchezo huo ili kuendelea kujiweka salama kwenye hatari ya kushuka daraja kwani ikishindwa kufanya vizuri, kuna uwezekano wa kushuka kwa vile imefungana na timu nyingine tatu kwa pointi.Msemaji wa Simba, Haji Manara alisema wamejipanga kuutumia vyema uwanja wa nyumbani katika kushinda mechi zote zilizobaki.Kwa upande wa Polisi Morogoro ambao wako hatarini zaidi kushuka daraja wanahitaji ushindi mchezo leo, lakini ikiwa watashindwa, uwezekano wa kushuka upo kwani wanashika nafasi ya 13 wakiwa na pointi 24 kwenye msimamo.Timu hii imekuwa kwenye wakati mgumu baada kupoteza michezo tisa kati ya 23 waliyocheza, wakitoka sare tisa na kushinda mitano.Inahitaji kutumia vyema uwanja wake wa nyumbani katika kuondoka na pointi tatu. Coastal Union pia inahitaji ushindi kwa vile pia iko kwenye hatari ya kushuka kwani inashika nafasi ya 10 ikiwa na pointi 27 huku ikiwa imeshacheza michezo 23 na kubakiza mitatu.  <topic>: MICHEZO 